Efter tabt sag om sygedagpenge vil Rebild Kommune nu tage Ankestyrelsens dom til efterretning.

Efter næsten et års kamp mod Rebild Kommune har Klaus Bo Døssing fået medhold i sin klage over, at kommunen ikke vil godkende ham til at komme på sygedagpenge. Kommunen har gennem hele forløbet ment, at Klaus Bo Døssing er i stand til at forsørge sig selv, men det har han nu fået Ankestyrelsens ord for, han ikke er. - Det er jo det, vi har Ankestyrelsen til. Vi er i forvaltningen en myndighed, og vi skal træffe beslutninger i forhold til gældende love og regler. Det har vi gjort i rigtig mange sager og også i den her sag, og det er så blevet påklaget, og det tager vi selvfølgelig til efterretning og retter ind efter det, siger borgmester i Rebild Kommune Leon Sebbelin. Leon Sebbelin siger, han hverken kan eller vil kommentere på den konkrete sag, men ifølge borgmesteren får Rebild Kommune medhold i 71 procent af de ankesager, der er på sygedagpengeområdet, hvor den gennemsnitlige landsprocent er 74. 3F har i forbindelse med sagen rettet en skarp kritik mod Rebild Kommune, som fagforeningen beskylder for ikke at ville tilkende syge sygedagpenge, men det afviser Leon Sebbelin. - I forhold til den kritik, 3F rejser af vores generelle sagsbehandling i kommunen, så matcher vi i hvert fald det, som ellers sker rundt om i landet, siger borgmesteren.